એક દિવસ સવારે જ્યારે મને ખબર પડી કે તમે ભાજપમાં જોડાયા ત્યારે હું સ્તબ્ધ થઈ ગયો. તમે ભાજપમાં જોડાયા અને બોર્ડના ચેરમેન પણ થઈ ગયા. મારુ મન કંઈ પણ સમજી શકે તેવી સ્થિતિમાં ન્હોતુ. સવાલ તમે ભાજપમાં જોડાયા તે ન્હોતો, જ્યારે પણ રાષ્ટ્રીય નેતાઓ અમદાવાદ આવે અને હરેનના કેસ અંગે તમને મળવાનો પ્રયત્ન કર્યો ત્યારે આજ ભાજપના નેતાઓએ પોલીસને કહી તમારી અટકાયત કરાવતા હતા. આપણી પાસે આધાર ન્હોતો, આપણે માનતા હતા કે હરેનની હત્યા ભાજપના જ કોઈ નેતાઓ કરાવી છે. તમે આવુ કેમ કર્યુ આવો સવાલ મેં મારી જાતને અનેક વખત પુછ્યો. તમારા બ્રેડ-બટરનો સવાલ ન્હોતો, ભાજપમાં તમે જોડાવ અને ચેરમેન થાવ તો જ તમારો ચુલો સળગવાનો હતો તેવુ પણ ન્હોતુ, તો પછી તમે આવુ કેમ કર્યુ? ક્યારેક મને મનમાં એવી પણ શંકા ગઈ કે તમે હરેનના મોત નામે ભાજપના નેતાઓ ઉપર દબાણ ઉભુ કરી પદ અને હોદ્દો તો લેવા માગતા ન્હોતા?, પણ આવા ખોટા વિચારને મેં ખંખેરી નાખ્યો કે ના તમે આવુ કરી શકો નહીં.